Ομιλία Δρ Μαρίας Καμηλάκη

Προϊσταμένης Τμήματος Κοινοβουλευτικής Βιβλιοθήκης / Eπιμελήτριας της Έκθεσης

(Η ομιλία της κ. Καμηλάκη έγινε με χρήση εποπτικών μέσων)

**Η ταυτότητα της έκθεσης**

***Αντικρίζοντας την Ελευθερία! Στη Βουλή των Ελλήνων, δύο αιώνες μετά***

(Διαφάνεια 1)

Καλησπέρα κι από εμένα! Μετά από τόσα πολλά και ενδιαφέροντα που ακούσαμε, θα επιχειρήσω να σας παρουσιάσω κατά το δυνατόν συνοπτικότερα την ταυτότητα της Έκθεσης.

«*Ως μία βροχή έπεσεν εις όλους μας η επιθυμία της ελευθερίας μας*». Έτσι μιλά για την ελευθερία ο Θεόδωρος Κολοκοτρώνης στον λόγο-παρακαταθήκη προς τους Γυμνασιόπαιδες στην Πνύκα, το 1838.

Η ελευθερία, υπέρτατη αξία και πολύτιμη κατάκτηση του Αγώνα της Ανεξαρτησίας βρίσκεται στον νοηματικό πυρήνα της έκθεσης *Αντικρίζοντας την Ελευθερία! Στη Βουλή των Ελλήνων, δύο αιώνες μετά.* Η Έκθεση αφηγείται τη μακροϊστορία και τις μικροϊστορίες του αγώνα για την Ελευθερία, ανασυνθέτοντας παράλληλα το συμβολικό και εκφραστικό του φορτίο.

Τι το ξεχωριστό έχει αυτή η έκθεση; Ποια είναι τα μοναδικά της εκθέματα;

Μέσα από σύγχρονες μουσειολογικές και μουσειογραφικές προσεγγίσεις, το εκθεσιακό αφήγημα αξιοποιεί το πολιτιστικό απόθεμα του Κοινοβουλίου, με επίκεντρο δύο μοναδικά ιστορικά σύνολα, εικόνας και λόγου, αντιστοίχως.

(Διαφάνεια 2)

Το πρώτο, εικαστικό, υπαγορεύεται από το ίδιο το κτήριο: πρόκειται για τον τοιχογραφικό διάκοσμο που κοσμεί την πρ. Αίθουσα Τροπαίων και Υπασπιστών, νυν Αίθουσα «Ελευθέριος Βενιζέλος», του Μεγάρου της Βουλής, τη Ζωφόρο της Επανάστασης της Αίθουσας Τροπαίων, μήκους 59 μέτρων, με 20 παραστάσεις κομβικών πολεμικών και πολιτικών-διπλωματικών γεγονότων της περιόδου 1821-1833,

(Διαφάνεια 3)

και τις προσωπογραφίες κυκλικού σχήματος («μετάλλια») 14 πρωταγωνιστών της Επανάστασης της Αίθουσας Υπασπιστών – ένα εικαστικό μνημείο που δεν έχει αναδειχθεί per se επαρκώς, άρρηκτα δεμένο με την ιστορία και τις χρήσεις του Κοινοβουλίου.

(Διαφάνεια 4)

Η Ζωφόρος της Επανάστασης αποτελεί την πρώτη επίσημη/θεσμική απεικόνιση σκηνών και μορφών του Αγώνα, και μάλιστα με χρονική εγγύτητα προς τα αναπαριστώμενα γεγονότα (φιλοτεχνήθηκε κατά τα έτη 1842-43). Αναθέτης υπήρξε ο Βαυαρός βασιλιάς Λουδοβίκος Α΄ και σχεδιαστής ο επίσης Βαυαρός καλλιτέχνης Ludwig Michael von Schwanthaler – επομένως προσφέρεται για κριτική ανάλυση των πρώιμων προσλήψεων του Αγώνα και μάλιστα υπό το βλέμμα του «Άλλου».

Οι εν λόγω μνημειακές τοιχογραφίες συνιστούν τη ραχοκοκαλιά του εκθεσιακού μας αφηγήματος.

(Διαφάνεια 5)

Το δεύτερο μοναδικό σύνολο, κειμενικό αυτή τη φορά, είναι τα Αρχεία της Ελληνικής Παλιγγενεσίας, εμβληματική αρχειακή συλλογή της Βιβλιοθήκης της Βουλής, αποτελούμενη από τριάντα οκτώ κώδικες και δέκα χιλιάδες λυτά έγγραφα της περιόδου 1821-1832. Στα ιστορικά αυτά έγγραφα καταγράφεται η συγκινητική προσπάθεια του επαναστατημένου έθνους των Ελλήνων να μεταβεί από το καθεστώς της δουλείας και του ετεροκαθορισμού στη συνθήκη της πολιτειότητας - διαδρομή καθόλου αυτονόητη, ευθεία ή αναίμακτη.

(Διαφάνεια 6)

Η Έκθεση αναπτύσσεται σε 3 αίθουσες, στο Περιστύλιο της Ολομέλειας, που λειτουργεί ως νοηματική εισαγωγή φιλοξενώντας την ενότητα «Ι. Η αφύπνιση του Ελληνισμού», και στις Αίθουσες Τροπαίων και Υπασπιστών, με τις ενότητες «ΙΙ. Σκηνές και μορφές της Ελευθερίας» και «ΙΙΙ. Ηρώον του Αγώνα», αντιστοίχως.

(Διαφάνεια 7)

Συνολικά ο θεατής μπορεί να απολαύσει **367 αυθεντικά φορητά εκθέματα** – **στην έκθεση δεν υπάρχουν αναπαραγωγές- διαφόρων κατηγοριών (χειρόγραφα,** βιβλία, πίνακες ζωγραφικής, χαρακτικά, γλυπτά, διακοσμητικά καλλιτεχνήματα – φιλελληνικά πιάτα, βάζα, ρολόγια – παρτιτούρες, όπλα).

Τα εκθέματα αυτά συνομιλούν και τεκμηριώνουν κειμενικά και εικαστικά τις παραστάσεις της ζωφόρου και των 14 προσωπογραφιών.

Προέρχονται στην πλειοψηφία τους από τις συλλογές της Βιβλιοθήκης και τη Συλλογή Έργων Τέχνης της Βουλής, καθώς ακόμη από την ιδιωτική Συλλογή Μιχάλη και Δήμητρας Βαρκαράκη, την Πινακοθήκη Αβέρωφ στο Μέτσοβο και άλλες ιδιωτικές συλλογές (Κορκολόπουλου, Ζαΐμη, Μητράκου, Νταή, Μπουμπουρή).

Στη συνέχεια, θα ανασυνθέσουμε τη νοηματική πορεία της έκθεσης, μέσα από επιλεγμένα εκ των πραγμάτων τεκμήρια, αυξημένης ιστορικής και καλλιτεχνικής αξίας.

(Διαφάνεια 8)

Από το εξωτερικό, όπως ήδη γνωρίζετε, έχει καταφθάσει ο μνημειακών διαστάσεων τοιχοτάπητας με τη «Σχολή των Αθηνών», υφασμένος στο εργοστάσιο Gobelins, μεταξύ 1779 και 1795. Πρόκειται για δάνειο έργο με την ευγενική συναίνεση του Πρόεδρου της Γαλλικής Εθνοσυνέλευσης.

(Διαφάνεια 9)

Ο τοιχοτάπητας έχει ενσωματωθεί στο εκθεσιακό συγκείμενο. Όπως βλέπετε, ο Σατωβριάνδος, έργο του Girodet, που η χήρα του Καρόλου Λενορμάν δώρισε προς τη Βουλή, φαίνεται να παρατηρεί τον τοιχοτάπητα. Το πορτρέτο του Σατωβριάνδου μας συστήνει τους αρχαιολάτρες-προδρόμους του κινήματος Φιλελληνισμού, οι οποίοι με έργα τέχνης και εικονογραφημένες εκδόσεις γνωστοποιούν στη δυτική Ευρώπη το αίτημα των Νεοελλήνων για ελευθερία. Απέναντι, σε συμπληρωματική σχέση, στέκονται οι Έλληνες λόγιοι-κοινωνοί του ευρωπαϊκού Διαφωτισμού, που με τη διδασκαλία τους διαδίδουν στον υπόδουλο ελληνισμό μηνύματα εθνεγερτικά, συμβάλλοντας στην πατριωτική του συνειδητοποίηση.

(Διαφάνεια 10)

Μεταξύ αυτών και ο πρωτεργάτης Ρήγας Βελεστινλής, με την εμβληματική Χάρτα, χαραγμένη σε 12 φύλλα από τον Franz Μüller και τυπωμένη το 1797 στη Βιέννη, αποτυπώνει το πολιτικό του όραμα για την απελευθέρωση της Βαλκανικής χερσονήσου από τον οθωμα­νικό ζυγό και τη δημιουργία μιας παμβαλκανικής δημοκρατίας.

(Διαφάνεια 11)

Από το Περιστύλιο και το ισόγειο περνάμε στον πρώτο όροφο. Στο Πρελούδιο γίνεται αναφορά στην προετοιμασία της Επανάστασης από τη Φιλική Εταιρεία. Ο επισκέπτης μυείται στις πρακτικές και τις τελετουργίες της μυστικής οργάνωσης, όπως το εφοδιαστικό γράμμα, η κρυπτογραφημένη δηλαδή βεβαίωση για την ιδιότητα του μέλους της Εταιρείας. Εν προκειμένω, βλέπουμε το εφοδιαστικό «ιερέως» του Παναγιώτη Κοπανίτσα, που έφερε τον ιερό δεσμό με τις δεκαέξι στήλες, σταυρό δαφνοστεφή και δύο δόρατα χιαστί με αναρτημένα λάβαρα και τα αρκτικόλεξα *«ΗΕΑ»* (Ή Ελευθερία) και *«ΗΘΣ»* (Ή Θάνατος).

Στη συνέχεια εισερχόμαστε στην Αίθουσα Τροπαίων και Υπασπιστών, όπου αναπτύσσεται το κυρίως μέρος της Έκθεσης, με έξι κυρίως ενότητες και δύο εμβόλιμες.

(Διαφάνεια 12)

Εδώ ακούμε τον Αλέξανδρο Υψηλάντη να κηρύσσει την έκρηξη της Επανάστασης στις Παραδουνάβιες Ηγεμονίες: «Η ώρα ήλθεν, ω άνδρες Έλληνες! […]Eις τα όπλα, λοιπόν, φίλοι, η Πατρίς μας προσκαλεί!». Πρόκειται για την επαναστατική προκήρυξη «Μάχου υπέρ πίστεως και πατρίδος», την οποία απευθύνει από το Ιάσιο στις 24 Φεβρουαρίου. Η προκήρυξη δημοσιεύεται στην εφημερίδα *Σάλπιγξ Ελληνική*, την πρώτη έντυπη εφημερίδα στην ελεύθερη Ελλάδα, που εκδόθηκε στην Καλαμάτα, τον Αύγουστο του 1821, με εκδότη τον Θεόκλητο Φαρμακίδη. Τα μοναδικά τρία σωζόμενα τεύχη της απόκεινται στις ειδικές συλλογές της Β.Β.

(Διαφάνεια 13)

Στην ενότητα «Εθνοσυνελεύσεις και Συντάγματα» ερχόμαστε σε επαφή με τα καταστατικά κείμενα του Αγώνα, που εδραίωσαν τον συνταγματισμό ως το θεμελιώδες κριτήριο πολιτικής νομιμότητας. Διαβάζουμε στη διακήρυξη της Α΄ Εθνοσυνέλευσης: «Απόγονοι του σοφού και φιλανθρώπου έθνους των Ελλήνων, σύγχρονοι των νυν πεφωτισμένων και ευνομουμένων λαών της Ευρώπης» - αυτοί είναι οι επαναστατημένοι Έλληνες, που διεξάγουν «πόλεμον εθνικόν, πόλεμον ιερόν», όπως αναφέρεται στη συγκινητική αυτή διακήρυξη, όπου προσδιορίζεται ο εθνικοαπελευθερωτικός χαρακτήρας του Αγώνα.

(Διαφάνεια 14)

Εν συνεχεία, παρακολουθούμε τα γεγονότα που εδραίωσαν την Επανάσταση και κίνησαν το έξωθεν ενδιαφέρον: βλέπουμε τον Κανάρη να πυρπολεί την τουρκική ναυαρχίδα στα ανοικτά της Χίου το καλοκαίρι του 1822 και τον Αλέξανδρο Μαυροκορδάτο να υπερασπίζεται την πόλη του Μεσολογγίου στα τέλη της ίδιας χρονιάς.

(Διαφάνεια 15)

Ακολουθούν οι δύσκολες καμπές, με τους εμφυλίους πολέμους που θα κορυφωθούν ενώ ο Ιμπραήμ λεηλατεί την Πελοπόννησο. Γινόμαστε αυτόπτες μάρτυρες της ηρωικής πτώσης του Μεσολογγίου το 1826, μέσα από την εφημερίδα της πόλεως, τα *Ελληνικά Χρονικά*, αλλά και συγκινητικές απεικονίσεις του δράματος των Μεσολογγιτών.

(Διαφάνεια 16)

Με τη θυσία των «Ελεύθερων Πολιορκημένων», που συγκινεί την Ευρώπη, ανοίγει ο δρόμος για τις διπλωματικές παρεμβάσεις των ξένων δυνάμεων, ιδίως το 1827, με κομβικές εξελίξεις τη Συνθήκη του Λονδίνου (6 Ιουλίου) και την αποφασιστική ναυμαχία του Ναυαρίνου (20 Οκτωβρίου), ορόσημο για τη θετική έκβαση της Επανάστασης.

(Διαφάνεια 17)

Η εκθεσιακή αφήγηση στην Αίθουσα Τροπαίων ολοκληρώνεται με την απελευθέρωση: «Η Ελλάς θέλει σχηματίσει εν κράτος Ανεξάρτητον», αναφέρεται στο Πρωτόκολλο του Λονδίνου 22 Φεβρουαρίου/3 Μαρτίου 1830. Ο Όθων καταφθάνει έφιππος στο Ναύπλιο, η πόλη φωταγωγείται για να τον υποδεχθεί, οι Έλληνες τον περιμένουν ως εγγυητή της Ελευθερίας τους.

Η αφήγηση της Ζωφόρου τελειώνει. Η ζωή του νέου κράτους μόλις ξεκινούσε. Αυτή την προσπάθεια συγκρότησης της νέας κρατικής οντότητας αναδεικνύει η πρώτη από τις δύο πρόσθετες θεματικές ενότητες της αίθουσας Τροπαίων.

(Διαφάνεια 18)

Σε αυτήν μπορούμε να διατρέξουμε έγγραφα για τη διοικητική αναδιοργάνωση (όπως η αναφορά του Κυβερνήτη Ιω. Καποδίστρια για τη διοικητική ευταξία ως αναγκαία συνθήκη για την εύρυθμη λειτουργία των δημοσίων υπηρεσιών), για την παιδεία (π.χ. αγγελίες για την πρόσληψη δασκάλων, εκκλήσεις προς τους γονείς να στείλουν τα παιδιά τους σχολείο, αναφορές στην αλληλοδιδακτική μεθοδολογία, υποτροφίες για σπουδές στην Ευρώπη), για τον ρόλο της Εκκλησίας (όπως ο Νόμος του Βουλευτικού περί συγκέντρωσης χρυσών και αργυρών σκευών μοναστηριών και εκκλησιών για την κοπή νομίσματος, με στόχο τον απόπλου του εθνικού στόλου), αλλά και για τις οικονομικές δυσκολίες, τους τοπικούς εράνους και τα εξωτερικά δάνεια. Όλη η ζωή στα χρόνια του Αγώνα περνάει μπροστά από τα μάτια μας μέσα από τα Αρχεία της Ελληνικής Παλιγγενεσίας και όχι μόνο.

(Διαφάνεια 19)

Η δεύτερη εμβόλιμη ενότητα είναι αφιερωμένη στο φαινόμενο του φιλελληνισμού και την αποφασιστική συμβολή του στην επιτυχία της ελληνικής υπόθεσης. Σε αυτή μπορούμε να απολαύσουμε εντυπωσιακά δείγματα φιλελληνικών καλλιτεχνημάτων, όπως βάζα, πιάτα, μελανοδοχεία και ρολόγια, τα οποία συνιστούσαν το λεγόμενο «goût à la grecque», που είχε εισβάλει στα ευρωπαϊκά σπίτια της εποχής, διαμορφώνοντας σχετική μόδα.

(Διαφάνεια 20)

Τέλος, περνώντας στη συνεχόμενη Αίθουσα Υπασπιστών, βρισκόμαστε στο «Ηρώον του Αγώνα». Οι 14 κυκλικού σχήματος παραστάσεις («μετάλλια») συμπληρώθηκαν από εμάς και με άλλους πρωταγωνιστές της εποχής, τους οποίους η επίσημη μνημείωση αποσιώπησε, όπως είναι π.χ. οι γυναίκες της Επανάστασης. Εδώ η εκθεσιακή αφήγηση οδηγείται σε συναισθηματική κορύφωση. Οι ήρωες του «ξίφους», που πήραν στα χέρια γιαταγάνια και τουφέκια, ενώνουν τις δυνάμεις τους με τους ήρωες της «γραφίδας», οι οποίοι με πολιτικά φυλλάδια εθνεγερτικού περιεχομένου, δοκίμια πατριωτικού χαρακτήρα και λογοτεχνικά έργα έδωσαν τον δικό τους ωφέλιμο αγώνα.

Αποχωρώντας ο θεατής από τον εκθεσιακό χώρο, ως «Αποχαιρετισμό στα όπλα» (Επίλογος), απαντά κείμενα και εικόνες των ετών αμέσως μετά την Επανάσταση, που κατοχυρώνουν ιστορικά τον Αγώνα της Ανεξαρτησίας, με νωπές ακόμη τις μνήμες του.

(Διαφάνεια 21)

Στρατηγική επιλογή για την Έκθεση αποτέλεσε η υβριδικότητα ως προς τα παραστατικά μέσα, η ανάλαφρη αισθητική και η προσιτή γλώσσα.

Το εκθεσιακό αφήγημα, που μόλις σας παρουσίασα, εμπλουτίζεται από ψηφιακές εφαρμογές σε διαδραστική τράπεζα 2 x 2, εγκατεστημένη στην Αίθουσα Βενιζέλου (μάλιστα υπάρχει η δυνατότητα μεγέθυνσης και εκ του σύνεγγυς παρατήρησης της Ζωφόρου), και από ψηφιακή ξενάγηση στον φυσικό χώρο τύπου επαυξημένης πραγματικότητας (augmented reality) με QR codes, δωρεάν μέσω εφαρμογής στο κινητό τηλέφωνο. Σημειωτέον ότι ο εν λόγω χώρος αναβαθμίστηκε άρδην, καθώς έγινε αλλαγή των κουφωμάτων, του συστήματος κλιματισμού καθώς και εργασίες αποκατάστασης στις μαρμάρινες επιφάνειες και τον ζωγραφικό διάκοσμο. Επίσης, εκπονήθηκε και υλοποιήθηκε ειδική φωτιστική μελέτη προς ανάδειξη της ζωφόρου και των προσωπογραφιών που κοσμούν την αίθουσα, ενώ κατασκευάστηκαν και νέες προθήκες για τη φιλοξενία των εκθεμάτων, με την ευγενική χορηγία του Ιδρύματος Ωνάση.

(Διαφάνεια 22)

Η Έκθεση, εκτός από in situ, θα είναι προσβάσιμη και διαδικτυακά, μέσω θεματικής ιστοσελίδας, με όλα τα εκθέματα διαθέσιμα, με τρισδιάστατη εικονική περιήγηση (3D tour),

(Διαφάνειες 23-24)

καθώς και με ψηφιακές εφαρμογές-παιχνίδια, αξιοποιήσιμα από την εκπαιδευτική κοινότητα - και όχι μόνο, τα οποία θα αναπλαισιώνουν την εκθεσιακή πληροφορία με παιγνιώδη, ψυχαγωγικό τρόπο.

Ακόμη, η Έκθεση συνοδεύεται από επιστημονικό κατάλογο, 456 σελίδων, πλήρως εικονογραφημένο, μεγάλου σχήματος, με αναπαραγωγή όλων κειμένων και των εκθεμάτων με τεκμηρίωση, εμπλουτισμένο με δοκιμιακές συμβολές, καθώς και από συνοπτικότερο οδηγό (με όλα τα εκθέματα και τα κείμενα ενοτήτων). Οι παραπάνω εκδόσεις θα κυκλοφορήσουν αυτοτελώς στην ελληνική και την αγγλική γλώσσα.

Επομένως, μέσω των πολλαπλών αυτών «εργαλείων» και εκδοχών, η έκθεση απευθύνεται σε διαφοροποιημένα ακροατήρια, περισσότερο ή λιγότερο εξειδικευμένα, στην Ελλάδα αλλά και στους απόδημους Έλληνες και τους φίλους της χώρας μας.

Εκ μέρους των επιμελητών, εγκάρδιες ευχαριστίες οφείλουμε στην Επιστημονική Επιτροπή, αποτελούμενη από τον ακαδημαϊκό Πασχάλη Κιτρομηλίδη, ομότιμο καθηγητή στο Τμήμα Πολιτικής Επιστήμης και Δημόσιας Διοίκησης του Εθνικού και Καποδιστριακού Πανεπιστημίων Αθηνών, την κ. Μαρία Ευθυμίου, καθηγήτρια στο Τμήμα Ιστορίας-Αρχαιολογίας του Εθνικού και Καποδιστριακού Πανεπιστημίων Αθηνών, και τον κ. Αντώνη Κλάψη, επίκουρο καθηγητή στο Τμήμα Πολιτικής Επιστήμης και Διεθνών Σχέσεων του Πανεπιστημίου Πελοποννήσου. Θερμές ευχαριστίες προς την Οργανωτική Επιτροπή, που συντόνισε και διευκόλυνε τις εργασίες προετοιμασίας, καθώς και σε όσες και όσους συνέβαλαν σε αυτή τη συλλογική προσπάθεια, συναδέλφους της Βιβλιοθήκης, των Υπηρεσιών της Βουλής και εξωτερικούς συνεργάτες. Ήταν ένα δύσκολο εγχείρημα υπό τις παρούσες συνθήκες της υγειονομικής κρίσης, στο οποίο όμως πίστεψε εξαρχής η διοικητική και πολιτειακή ηγεσία της Βουλής.

Κλείνοντας, ελπίζουμε ότι η έκθεση *Αντικρίζοντας την Ελευθερία! Στη Βουλή των Ελλήνων, δύο αιώνες μετά* θα εμπνεύσει ερευνητικά ερωτήματα, διδακτικές απόπειρες και αφορμές για γόνιμο αναστοχασμό.

Ευχόμαστε ότι ο καθένας/η καθεμία θα βρει στο προσφερόμενο εποπτικό υλικό κάτι που θα του αποκαλύψει μια αθέατη μέχρι τώρα όψη του Αγώνα της Ανεξαρτησίας, θα τον συγκινήσει, θα τον οδηγήσει στο να αντικρίσει την Ελευθερία με ακόμη μεγαλύτερο σεβασμό, υπερηφάνεια και αίσθημα ευθύνης.

Σας ευχαριστώ για την προσοχή σας!